Der blev torsdag sat et punktum i en årelang sag, der strækker sig helt tilbage til krakket i Løkken Sparekasse i 2009. I dag fastslog Højesteret nemlig, at den daværende direktør Poul Blicher Johnsen ikke havde handlet ansvarspådragende over for sparekassen og dermed ikke er erstatningsansvarlig for sparekassens tab i forbindelse med tre konkrete udlån. Den statslige virksomhed Finansiel Stabilitet mente ellers, at de tre udlån var blevet givet på et helt uforsvarligt grundlag. Finanskrisen ramte hårdt Sagen tog sin begyndelse i slutningen af 00'erne. Fra 2005 til 2008 voksede sparekassens udlån fra 686 millioner kroner til 1.475 millioner kroner. Sparekassen ændrede strategi og lånte penge til udenbys ejendomsspekulanter i stedet for lokale kunder. Tilbage i 2005 solgte banken en obligationsbeholdning på intet mindre end 540 millioner kroner. Da mange spekulanter gik konkurs i forbindelse med finanskrisen, mistede banken flere hundrede millioner kroner. For at øge indtjeningen yderligere valgte banken at låne endnu flere penge ud. Heriblandt til udenbys ejendomsspekulanter som senere ikke kunne betale banken igen. Det resulterede i et dundrende millionunderskud på 407 millioner kroner i slutningen af nullerne. Staten overtog herefter gennem den statslige virksomhed, Finansiel Stabilitet, aktiver og passiver i Løkken Sparekasse, og senere rejste de en erstatningssag mod den tidligere ledelse og revision i Sparekassen. I en advokatundersøgelse bestilt af Finansiel Stabilitet hed det, at sammenbruddet i Løkken Sparekasse blandt andet skyldtes en høj risikoprofil og mangelfuld kreditstyring. Vestre Landsret frikendte ledelsen i februar 2020, men Finansiel Stabilitet ankede herefter dommen. Direktør stod for skud I ankesagen var det imidlertid kun Poul Blicher Johnsens sæde som brændte, idet den kun omhandlede direktørens erstatningsansvar på 50 millioner kroner. Nu er det imidlertid en kendsgerning, at den tidligere direktør ikke har et erstatningsansvar. Det har han Højesterets ord for efter i dag, og dermed er der nu sat endeligt punktum for en sag, som har kørt i 13 år.

Opsummering:
Tidligere direktør i Løkken Sparekasse Poul Blicher Johnsen er torsdag blevet frifundet af Højesteret.